# Txengo-txe

El txengo-txe o sonall de vas és un instrument de percussió simple, de la família dels sonalls, format per dues esferes petites amb sorra o llavors a l'interior, unides per una corda curta.
L'instrument va sorgir a l'Àfrica Occidental i els vaixells dels imperis colonialistes que fondejaven als ports del golf de Guinea en van escampar l'ús per tots els continents. L'instrument rep noms i grafies diverses com Tchangot Tche; Asalato o Aslato; Kes Kes, Koshkah o Kashaka; Patica i Kobarani. Antics pobles africans creien que pertanyia a l'univers femení i els homes rebutjen tocar-lo.
Les esferes són carbasses buides de swawa (Oncoba spinosa, una salicàcia), que es recullen quan s'assequen i cauen a terra. Les dues carbasses són unides entre si per una corda petita o amb un tros de roba vella. Per fer-lo sonar, una de les carbasses s'agafa amb la mà, mentre es fa gronxar l'altra fins colpejar la primera, fent un "clac". El moviment de les mans i l'oscil·lació de l'esfera mentre vola crea un so similar al de les maraques.
Aprendre l'ús del txengo-txe pot resultar difícil, però amb pràctica es poden crear una gran varietat de ritmes. Els intèrprets experimentats fan sonar un en cada mà, poden crear polirítmia i polimetria. S'ha de tenir en compte que existeixen diferents mides i els intèrprets han de triar la que millor s'ajusti a les seves mans.
A més de ser un instrument musical, el txengo-txe també es pot emprar com una joguina. Són també una eina molt útil per desenvolupar l'ús ambidextre de les mans, la sincronització hemisfèrica del cervell i millorar la capacitat multitasca. També exercita la massa muscular en treballs de rehabilitació fisioterapèutica, així com millora la flexibilitat en les mans, braços, espatlles i pit. També se'l considera una eina meditativa que pot crear un estat de relaxació, amb menors nivells de tensió.

## Referències

* ↑ «txengo-txe - sonall de vas». Museu de la música. Arxivat de l'original el 2022-03-13. [Consulta: 14 març 2022].
* ↑ Raine-Reusch, Randy. Play The World: The 101 Instrument Primer: The 101 World Instrument Primer (en anglès). Mel Bay Publications, 2010-12-17, p. 83. ISBN 978-1-61065-251-3. Arxivat 2024-05-21 a Wayback Machine.
* ↑ «More Names for Kashaka» (en anglès). Kashaka.com. Arxivat de l'original el 2021-12-09. [Consulta: 14 març 2022].
* 1 2 Glassco, Rufus. «About Us - Kashaka.com» (en anglès). Kashaka.com. Arxivat de l'original el 2021-06-12. [Consulta: 14 març 2022].
* ↑ «Qué es un asalato?» (YouTube) (en castellà). Zorzal Percusión, 07-05-2020. Arxivat de l'original el 2024-02-27. [Consulta: 27 febrer 2024].
* ↑ «Asalato» (en anglès americà). Mother Land Music. Arxivat de l'original el 2022-05-28. [Consulta: 14 març 2022].
* ↑ «Thelevi» (en alemany). Thelevi.com. Arxivat de l'original el 2024-05-21. [Consulta: 14 març 2022].
* ↑ «Music Builds Bridges in the Brain» (en anglès). Science, 16-04-2008. Arxivat de l'original el 2022-03-14. [Consulta: 14 març 2022].
* ↑ Williams, Linda V. Teaching for the Two-Sided Mind (en anglès). Simon and Schuster, 1986-05-15. ISBN 978-0-671-62239-8. Arxivat 2024-05-21 a Wayback Machine.
* ↑ «Mindfulness & Asalato» (en anglès americà). The Poetry of Asalato, 08-03-2020. Arxivat de l'original el 2022-01-29. [Consulta: 14 març 2022].

## Vegeu també

* Gameis